**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ RAJONO SAVIVALDYBĖS TARYBOS 2021 M. VASARIO 12 D. SPRENDIMO** [**NR. 5TS-651**](http://dvs.lazdijai.lt:8008/document/58437) **„DĖL LAZDIJŲ RAJONO SAVIVALDYBĖS NEFORMALIOJO VAIKŲ ŠVIETIMO LĖŠŲ SKYRIMO IR NAUDOJIMO TVARKOS APRAŠO PATVIRTINIMO” PAKEITIMO**

2021 m. gegužės 20 d. Nr. 34-796

Lazdijai

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Neformaliojo vaikų švietimo lėšų skyrimo ir panaudojimo tvarkos aprašo, patvirtinto Lietuvos Respublikos švietimo, mokslo ir sporto ministro 2018 m. rugsėjo 12 d. įsakymu Nr. V-758 „Dėl Neformaliojo vaikų švietimo lėšų skyrimo ir panaudojimo tvarkos aprašo patvirtinimo“, 261–263 punktais, Lazdijų rajono savivaldybės taryba n u s p r e n d ž i a:

Pakeisti Lazdijų rajono savivaldybės neformaliojo vaikų švietimo lėšų skyrimo ir naudojimo tvarkos aprašą, patvirtintą Lazdijų rajono savivaldybės tarybos 2021 m. vasario 12 d. sprendimu [Nr. 5TS-651](http://dvs.lazdijai.lt:8008/document/58437) „Dėl Lazdijų rajono savivaldybės neformaliojo vaikų švietimo lėšų skyrimo ir naudojimo tvarkos aprašo patvirtinimo“ ir jį papildyti V1 skyriumi:

„**V1.** **DĖL VALSTYBĖS LYGIO EKSTREMALIOSIOS SITUACIJOS IR (AR) KARANTINO, PASKELBTO DĖL COVID-19 LIGOS (KORONAVIRUSO INFEKCIJOS), NEPANAUDOTŲ NVŠ LĖŠŲ NAUDOJIMAS**

381.Kai dėl valstybės lygio ekstremaliosios situacijos ir (ar) karantino, paskelbto dėl Covid-19 ligos (koronaviruso infekcijos), sumažėjo galimybės įgyvendinti NVŠ programas, savivaldybė jai pagal Tvarkos aprašo 4 punktą skirtas ir planuojamas nepanaudoti NVŠ lėšas gali naudoti stovykloms, prisidedančioms prie socialinių emocinių kompetencijų ugdymo, vykdomoms mokinių atostogų metu (toliau – Stovyklos), finansuoti, kurios:

381.1. skirtos mokiniams, besimokantiems pagal bendrojo ugdymo programas;

381.2.vykdomos Tvarkos aprašo 13 punkto reikalavimus atitinkančių švietimo teikėjų;

381.3. įsipareigoja užtikrinti dalyvių sveikatą ir saugumą, atsižvelgiant į Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ nuostatas, Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo sprendimus, organizuojamos saugioje aplinkoje ir neturi kelti grėsmės asmenų sveikatai, viešajai tvarkai ar bet kokiomis formomis, metodais ir būdais neturi pažeisti Lietuvos Respublikos įstatymų ir kitų teisės aktų.

382. Dėl valstybės lygio ekstremaliosios situacijos ir (ar) karantino, paskelbto dėl Covid-19 ligos (koronaviruso infekcijos), planuojama nepanaudoti NVŠ lėšų suma, kuri planuojama panaudoti vaikų vasaros stovykloms, tvirtinama savivaldybės tarybos sprendimu ir naudojama vaikų vasaros stovykloms finansuoti pagal patvirtintą Lazdijų rajono savivaldybės mokinių vasaros stovyklų finansavimo tvarkos aprašą.“.

Savivaldybės merė Ausma Miškinienė

**LAZDIJŲ RAJONO SAVIVALDYBĖS TARYBOS SPRENDIMO**

 **„DĖL LAZDIJŲ RAJONO SAVIVALDYBĖS TARYBOS 2021 M. VASARIO 12 D. SPRENDIMO** [**NR. 5TS-651**](http://dvs.lazdijai.lt:8008/document/58437) **„DĖL LAZDIJŲ RAJONO SAVIVALDYBĖS NEFORMALIOJO VAIKŲ ŠVIETIMO LĖŠŲ SKYRIMO IR NAUDOJIMO TVARKOS APRAŠO TVIRTINIMO” PAKEITIMO“ PROJEKTO**

**AIŠKINAMASIS RAŠTAS**

2021-05-10

Lazdijų rajono savivaldybės tarybos sprendimo „Dėl Lazdijų rajono savivaldybės tarybos 2021 m. vasario 12 d. sprendimo [Nr. 5TS-651](http://dvs.lazdijai.lt:8008/document/58437) „Dėl Lazdijų rajono savivaldybės neformaliojo vaikų švietimo lėšų skyrimo ir naudojimo tvarkos aprašo tvirtinimo” pakeitimoprojektas parengtas vadovaujantis Lietuvos Respublikos vietos savivaldos įstatymo 18 straipsnio 1 dalimi, Neformaliojo vaikų švietimo lėšų skyrimo ir panaudojimo tvarkos aprašo, patvirtinto Lietuvos Respublikos švietimo ir mokslo ministro 2018 m. rugsėjo 12 d. įsakymu Nr. V-758 „Dėl Neformaliojo vaikų švietimo lėšų skyrimo ir panaudojimo tvarkos aprašo (toliau – Tvarkos aprašas) patvirtinimo“, 261–263 punktais.

Lietuvos Respublikos švietimo, mokslo ir sporto ministras 2021 m. balandžio 26 d. įsakymu Nr. V- 609 patvirtino Lietuvos Respublikos švietimo, mokslo ir sporto ministro 2018 m. rugsėjo 12 d. įsakymo Nr. V-758 „Dėl Neformaliojo vaikų švietimo lėšų skyrimo ir panaudojimo tvarkos aprašo patvirtinimo“ pakeitimus, kurie leidžia dėl sudėtingos epidemiologinės Covid-19 situacijos savivaldybėms skirtas ir planuojamas nepanaudoti neformaliojo vaikų švietimo (toliau – NVŠ) lėšas skirti stovykloms, organizuojamoms mokinių atostogų metu, finansuoti. Toks spendimas priimtas, išanalizavus NVŠ lėšų naudojimo situaciją šalyje ir konstatavus sumažėjusias švietimo teikėjų galimybes įgyvendinti NVŠ programas, taip pat siekiant didinti mokinių galimybes dalyvauti mokinių vasaros stovyklose.

Remiantis anksčiau minėto Tvarkos aprašo VI1 skyriumi, dėl valstybės lygio ekstremaliosios situacijos ir (ar) karantino, paskelbto dėl Covid-19 ligos, planuojama nepanaudoti NVŠ lėšų suma – 13 000 eurų turi būti patvirtinta savivaldybės tarybos sprendimu (sprendimo projektą rengia Biudžeto, finansų ir turto valdymo skyriaus) stovykloms finansuoti pagal savivaldybės patvirtintą Lazdijų rajono savivaldybės mokinių vasaros stovyklų finansavimo tvarkos aprašą.

Lazdijų rajono savivaldybė 2021 m. neformaliojo vaikų švietimo veiklų organizavimui gavo 95 800 eurų. 2021 m. kovo–rugpjūčio mėn. neformaliojo vaikų švietimo teikėjams paskirstyta 52 290 eurų, administravimui – 2 800 eurų. 2021 m. spalio–gruodžio mėnesiais planuojama panaudoti 27 710 eurų. Planuojama nepanaudoti NVŠ lėšų suma – 13 000 eurų bus skirta mokinių vasaros stovyklų organizavimui vasaros metu.

**Sprendimo projekto tikslas** – pakeisti Lazdijų rajono savivaldybės neformaliojo vaikų švietimo lėšų skyrimo ir naudojimo tvarkos aprašą ir patvirtinti pakeitimus, kurie leidžia dėl sudėtingos epidemiologinės Covid-19 situacijos savivaldybei skirtas ir planuojamas nepanaudoti neformaliojo vaikų švietimo lėšas skirti stovykloms, organizuojamoms mokinių atostogų metu, finansuoti.

**Neigiamų pasekmių nenumatoma.**

**Parengtas sprendimo projektas neprieštarauja galiojantiems teisės aktams.**

**Dėl sprendimo projekto pastabų ir pasiūlymų negauta.**

Sprendimo projektą parengė Lazdijų rajono savivaldybės administracijos Švietimo, kultūros ir sporto skyriaus vyr. specialistė Auksė Stirbienė.

Vyr. specialistė Auksė Stirbienė